2016. gada 13. decembrī Rīkojums Nr. 758

Rīgā (prot. Nr.68  7. §)

**Par Ministru kabineta 2013. gada 24. septembra rīkojuma Nr. 433 "Par valsts meža zemes "Bajāru degvielas uzpildes stacija" Bajārkrogā, Ropažu novadā, atsavināšanu" atcelšanu**

1. Ministru kabinets (adrese – Brīvības bulvāris 36, Rīga, LV-1520) konstatē:

1.1. saskaņā ar Ministru kabineta 2013. gada 24. septembra rīkojumu Nr. 433 "Par valsts meža zemes "Bajāru degvielas uzpildes stacija" Bajārkrogā, Ropažu novadā, atsavināšanu" (turpmāk – rīkojums Nr. 433) Ministru kabinets ir izskatījis sabiedrības ar ierobežotu atbildību "GOTIKA AUTO" (juridiskā adrese – Mūkusalas iela 31, Rīga, LV-1004) 2012. gada 26. aprīlī iesniegto apbūvēta zemesgabala atsavināšanas ierosinājumu (reģistrēts valsts akciju sabiedrībā "Valsts nekustamie īpašumi" 2012. gada 26. aprīlī ar Nr. 3720);

1.2. ievērojot rīkojumā Nr. 433 minētos apsvērumus un pamatojoties uz Meža likuma 44. panta ceturtās daļas 3. punkta "a" apakšpunktu, Administratīvā procesa likuma 65. panta trešo daļu un 66. panta pirmo daļu, Ministru kabinets atļāvis ēku (būvju) īpašniekam – sabiedrībai ar ierobežotu atbildību "GOTIKA AUTO" –, atsavinot nekustamo īpašumu "Bajāru degvielas uzpildes stacija" (nekustamā īpašuma kadastra Nr. 8084 014 0003) – zemes vienību (zemes vienības kadastra apzīmējums 8084 014 0003) 0,6428 ha platībā – Bajārkrogā, Ropažu novadā, atsavināt arī minētajā zemes vienībā ietilpstošo valsts meža zemi 0,20 ha platībā;

1.3. saskaņā ar rīkojuma Nr. 433 6.2. apakšpunktu valsts akciju sabiedrībai "Valsts nekustamie īpašumi" tika dots uzdevums nodot atsavināšanai nekustamo īpašumu "Bajāru degvielas uzpildes stacija" (nekustamā īpašuma kadastra Nr. 8084 014 0003) – zemes vienību (zemes vienības kadastra apzīmējums 8084 014 0003) 0,6428 ha platībā un tajā ietilpstošo valsts meža zemi 0,20 ha platībā – Bajārkrogā, Ropažu novadā, Publiskas personas mantas atsavināšanas likumā noteiktajā kārtībā;

1.4. valsts akciju sabiedrības "Valsts nekustamie īpašumi" valde 2013. gada 5. novembrī pieņēma lēmumu Nr. 626 par apbūvēta valsts zemesgabala 6428 m2 kopplatībā "Bajāru degvielas uzpildes stacija" (nekustamā īpašuma kadastra Nr. 8084 014 0003) Bajārkrogā, Ropažu novadā, nodošanu atsavināšanai sabiedrībai ar ierobežotu atbildību ''GOTIKA AUTO'';

1.5. valsts akciju sabiedrība "Valsts nekustamie īpašumi" 2014. gada 25. februārī nosūtīja sabiedrībai ar ierobežotu atbildību ''GOTIKA AUTO'' paziņojumu Nr. 8-1/2647 par pirmpirkuma tiesību izmantošanu un pirkuma līguma noslēgšanas kārtību. Pirmpirkuma tiesības netika izmantotas, un pirkuma līgums netika noslēgts;

1.6. īpašuma tiesības uz būvju īpašumu "Bajāru degvielas uzpildes stacija" (nekustamā īpašuma kadastra Nr. 8084 514 0001) Bajārkrogā, Ropažu novadā, sabiedrībai ar ierobežotu atbildību ''GOTIKA AUTO'' (reģistrācijas Nr. 40003165118) saskaņā ar ierakstu Ropažu novada zemesgrāmatas nodalījumā Nr. 1000 0047 7398 ir beigušās (lēmums pieņemts 2015. gada 21. septembrī), līdz ar to sabiedrība ar ierobežotu atbildību ''GOTIKA AUTO'' neatbilst Publiskas personas mantas atsavināšanas likuma 4. panta ceturtajā daļā minētajam nosacījumam, kuras personas var ierosināt valsts zemesgabala atsavināšanu un iegūt zemi īpašumā;

1.7. valsts akciju sabiedrības "Valsts nekustamie īpašumi" valde 2016. gada 17. maijā (valdes sēdes protokols Nr. VP-16/25), pamatojoties uz Publiskas personas mantas atsavināšanas likuma 4. panta ceturto daļu un 44. panta ceturto daļu, Ministru kabineta 2011. gada 1. februāra noteikumu Nr. 109 "Kārtība, kādā atsavināma publiskas personas manta" 8.3. un 11.1. apakšpunktu, pieņēma lēmumu atzīt par spēku zaudējušu valdes 2013. gada 5. novembra lēmumu Nr. 626 "Par apbūvēta valsts zemesgabala ''Bajāru degvielas uzpildes stacija'' Bajārkrogā, Ropažu novadā, nodošanu atsavināšanai" un noraidīt sabiedrības ar ierobežotu atbildību ''GOTIKA AUTO'' atsavināšanas ierosinājumu, kas reģistrēts valsts akciju sabiedrībā "Valsts nekustamie īpašumi" 2012. gada 26. aprīlī ar Nr. 3720.

2. Administratīvā procesa likuma 70. panta trešā daļa nosaka, ka administratīvais akts ir spēkā tik ilgi, līdz to atceļ, izpilda vai vairs nevar izpildīt sakarā ar faktisko vai tiesisko apstākļu maiņu. Saskaņā ar Administratīvā procesa likuma 83. panta pirmo daļu iestāde pēc savas iniciatīvas vai personas iesnieguma var uzsākt administratīvo procesu no jauna un lemt par administratīvā akta atcelšanu saskaņā ar minētā likuma 85., 86., 87. un 88. pantu. Saskaņā ar Administratīvā procesa likuma 85. panta otrās daļas 2. punktu adresātam labvēlīgu tiesisku administratīvo aktu var atcelt tad, ja administratīvais akts izdots ar kādu citu nosacījumu un šis nosacījums nav vispār izpildīts, nav pienācīgi izpildīts vai nav laikus izpildīts. Saskaņā ar Administratīvā procesa likuma 85. panta otrās daļas 4. punktu adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses.

3. Ņemot vērā minēto un pamatojoties uz Meža likuma 44. panta ceturtās daļas 3. punkta "a" apakšpunktu, Administratīvā procesa likuma 70. panta trešo daļu, 83. panta pirmo daļu un 85. panta otrās daļas 4. punktu, Ministru kabinets nolemj atcelt rīkojumu Nr. 433.

4. Šo rīkojumu saskaņā ar Administratīvā procesa likuma 76. panta otro daļu, 188. panta pirmo daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā "Latvijas Vēstnesis".

Ministru prezidents Māris Kučinskis

Finanšu ministre Dana Reizniece-Ozola